Diari Oficial de la Generalitat Valenciana


Sumari del DOGV 3451, del 10-03-1999 (1999/1498)

RESOLUCIÓ de 15 de febrer de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre l'Agència Estatal d'Administració Tributària i la Generalitat Valenciana, en matèria d'informàtica tributària.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3451

Data del DOGV
:   10-03-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1999/1498


Data del document
:   15-02-1999

Organisme emissor
:   Conselleria de Presidència

Tipus de document
:   Resolució

Descriptors 

:   * informàtica
    * hisenda regional
    * administració central
    * cooperació administrativa

RESOLUCIÓ de 15 de febrer de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre l'Agència Estatal d'Administració Tributària i la Generalitat Valenciana, en matèria d'informàtica tributària. [1999/X1498]
  
Subscrit, després de la tramitació prèvia reglamentària, entre l'Agència Estatal d'Administració Tributària i la Generalitat Valenciana, el 23 de novembre de 1998, un Conveni de col·laboració en matèria d'informàtica tributària, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0117/99, i que figura com a annex d'aquesta resolució.
  
València, 15 de febrer de 1999.- La subsecretària del Secretariat del Govern i Relacions amb les Corts: Catalina Escuín Palop.
  
Conveni de col·laboració entre l'Agència Estatal d'Administració Tributària i la Generalitat Valenciana, en matèria d'informàtica tributària.
  
València, 23 de novembre de 1998
  
Reunits:
  
D'una part, el Sr. Juan Costa Climent, president de l'Agència Estatal d'Administració Tributària.
  
De l'altra, el Sr. José Luis Olivas Martínez, conseller d'Economia, Hisenda i Administració Pública de la Generalitat Valenciana.
  
Exposen:
  
Que l'Agència Estatal d'Administració Tributària és l'ens de dret públic encarregat, en nom i per compte de l'Estat, de la gestió del sistema tributari estatal i del duaner. Així mateix correspon a l'Agència Estatal d'Administració Tributària desenvolupar els mecanismes de coordinació i col·laboració amb altres administracions tributàries nacionals, que resulten necessaris per a una eficaç gestió del sistema tributari nacional.
  
Que la Conselleria d'Economia, Hisenda i Administració Pública de la Comunitat Valenciana, és l'òrgan competent per a desenvolupar la gestió tributària encomanada a aquesta comunitat, així com per a desenvolupar les actuacions de cooperació amb l'administració estatal en aquest camp, i està interessada en el desenvolupament d'un sistema informàtic per a la gestió integral dels tributs que li corresponen.
  
Que el Departament d'Informàtica Tributària de la AEAT posseeix una dilatada experiència en el desenvolupament de projectes i aplicacions informàtiques sobre els procediments i les necessitats que implica l'administració tributària.
  
Que, per Acord del Consell de Ministres del dia 21 de juliol de 1995, es delegà en els titulars de les entitats de dret públic amb personalitat jurídica pròpia vinculades o dependents de l'administració general de l'Estat, en l'àmbit funcional corresponent a cadascuna d'elles, la competència per a subscriure convenis de col·laboració amb les comunitats autònomes, que han de tramitar-se d'acord amb el que preveu l'Acord del Consell de Ministres de 2 de març de 1990, modificat per l'Acord del Consell de Ministres de 3 de juliol de 1998 (BOE del 16).
  
Que la Comissió Delegada del Govern per a Política Autonòmica informà favorablement sobre el model de projecte de conveni de col·laboració entre l'Agència Estatal d'Administració Tributària i les comunitats autònomes en matèria d'informàtica tributària, amb data 29 de setembre de 1995, d'acord amb el que preveu l'apartat cinqué de l'esmentat Acord de 2 de març de 1990.
  
Que el present conveni s'ajusta al model indicat, per això no requereix l'autorització expressa de la Comissió Delegada del Govern per a Política Autonòmica, d'acord amb l'apartat seté 1.a) de l'esmentat Acord del Consell de Ministres. La constatació que el present conveni s'ajusta al model sobre el qual ha informat favorablement la Comissió Delegada del Govern per a Política Autonòmica correspon al seu secretari, el Secretari d'Estat per a les Administracions Territorials, a aquest efecte li ha estat notificada prèviament una còpia d'aquest conveni.
  
Que el Consell de Govern de la Generalitat Valenciana, en la reunió del dia 10 de novembre de 1998, aprovà la subscripció del conveni i delegà la firma en el conseller d'Economia, Hisenda i Administració Pública.
  
Que dins de l'àmbit de la cooperació que ha de presidir les relacions entre les administracions, l'Agència Estatal d'Administració Tributària i la Generalitat Valenciana han decidit subscriure el present conveni amb subjecció a les clàusules que més avall s'exposen
  
Clàusules
  
Primer. Objecte del conveni
  
1. El present conveni té per objecte la realització dels treballs necessaris per a l'obtenció de les especificacions funcionals, disseny tècnic, proves, desenvolupament i implantació d'un sistema integrat de gestió d'ingressos per a la Generalitat Valenciana, així com la formació de l'equip tècnic necessari.
  
2. El sistema integrat de gestió d'ingressos per a la Generalitat Valenciana és un projecte informàtic:
  
- Integral, que comprén totes les fases, procediments i necessitats d'informació de la gestió dels ingressos tributaris o d'altra naturalesa.
  
- Modular, que permeta una implantació independent de les opcions o procediments que es necessiten.
  
- Universal, adaptant-se a les figures tributàries i als procediments que es creen o establisquen en el futur.
  
Segona. Desenvolupament del conveni
  
1. Els treballs s'organitzaran sota la forma de projecte, el qual serà desenvolupat sota metodologia Mètrica Versió 2.1:
  
- ARS: Anàlisi de requisits del sistema.
  
- EFS: Especificació funcional del sistema.
  
- DTS: Disseny tècnic del sistema.
  
- DCS: Desenvolupament de components del sistema.
  
- DPU: Desenvolupament de procediments d'usuari.
  
- PIA: Proves, implantació i acceptació del sistema.
  
2. El projecte, seguint la metodologia utilitzada en el Sistema Unificat de Recursos, es dividirà en els mòduls següents:
  
- Revisió de l'anàlisi funcional.
  
- Adaptació de l'anàlisi funcional.
  
- Revisió del disseny tècnic.
  
- Adaptació del disseny tècnic.
  
- Adaptació del desenvolupament necessari.
  
- Adaptació de procediments d'usuari.
  
- Proves, implantació i acceptació del sistema.
  
3. S'establirà un pla de formació, finançat per la Generalitat Valenciana, per al personal que participe en el desenvolupament, la revisió i l'adaptació de cadascun dels mòduls, que comprendrà:
  
- Metodologia.
  
- Eines de desenvolupament, migració, proves i implantació.
  
- Funcionament dels ingressos.
  
Els ensenyaments corresponents seran impartits, preferentment, per personal de l'Agència Estatal d'Administració Tributària i de la Generalitat Valenciana.
  
Tercera. Mitjans personals
  
1. Fase de revisió i adaptació d'anàlisi de requisits, especificació funcional i disseny tècnic del sistema.
  
Durant aquesta fase, l'equip de desenvolupament del projecte estarà format pel personal següent:
  
a) Aportat per la Generalitat Valenciana:
  
- El director del projecte.
  
- Tres analistes tècnics.
  
- Un coordinador d'usuaris.
  
- Sis usuaris experts en les àrees de gestió, recaptació, inspecció, valoració, intervenció i tresoreria.
  
- Les persones que puntualment siguen requerides per la direcció del projecte en atenció als seus coneixements específics sobre determinades matèries, en els moments en que siga necessari.
  
b) Aportat per l'Agència Estatal d'Administració Tributària, amb dedicació parcial al projecte, orientada al suport i assessorament:
  
- Un consultor-codirector de projecte.
  
- Un analista funcional.
  
2. Fase de desenvolupament de components del sistema, migració de dades actuals, desenvolupament de procediments d'usuari, proves, implantació i acceptació del sistema.
  
Durant aquesta fase, l'equip de desenvolupament del projecte estarà format pel personal següent:
  
a) Aportat per la Generalitat Valenciana:
  
- El director del projecte.
  
- Tres analistes tècnics.
  
- Un coordinador d'usuaris.
  
- Sis usuaris experts en les àrees de gestió, recaptació, inspecció, valoració, intervenció i tresoreria.
  
- Les persones que puntualment siguen requerides per la direcció del projecte (inclosos contractació de programadors) en atenció als seus coneixements específics sobre determinades matèries, en els moments en què siga necessari.
  
b) Aportat per l'Agència Estatal d'Administració Tributària, amb dedicació parcial orientada principalment al suport i assessorament:
  
- Un consultor-codirector del projecte.
  
- Un consultor tributari.
  
- Un analista informàtic.
  
Quarta. Mitjans materials
  
El desenvolupament del projecte es durà en locals de la Conselleria d'Economia, Hisenda i Administració Pública, per a la qual cosa aquesta aportà els mitjans materials següents:
  
- Sala de treball per a tot l'equip assignat al projecte.
  
- Mobiliari i material necessari per a realitzar les tasques.
  
- Servidor corporatiu de dades i d'aplicacions per a desenvolupament amb utilitats de correu electrònic, missatgeria, comunicacions amb la AEAT, etc.
  
- PC per a cada membre de l'equip connectats al servidor anterior.
  
- Impressores suficients per a realitzar el treball.
  
- Llicències de les eines de desenvolupament i d'ofimàtica.
  
- Aplicació de control de temps per fases.
  
- Material de projecció per a transparències i imatges d'ordinador.
  
- Telefonia i fax i e-mail per a comunicacions de l'equip de treball.
  
La AEAT aportarà l'aplicatiu i la documentació generada en el projecte SUR amb la Comunitat Autònoma d'Andalusia. En cas que la Generalitat Valenciana no puga realitzar l'adaptació tècnica del sistema pels seus propis mitjans i siga necessari contractar un tercer, aquest haurà de comprometre's formalment amb la AEAT a no utilitzar-lo fora del present projecte.
  
Cinquena. Lloc i duració dels treballs
  
1. Els treballs de la revisió i adaptació de les anàlisis de requisits, especificació funcional i disseny tècnic del sistema es desenvoluparan en la ciutat de València i tindran una duració màxima de sis mesos, comptats a partir que es dispose de tots els mitjans esmentats i la formació inicial completada.
  
2. La fase de migració de dades actuals, desenvolupament de components del sistema, procediments d'usuari, proves, implantació i acceptació del sistema es desenvoluparan en la ciutat de València i tindran una duració màxima de dotze mesos.
  
En ambdues fases el personal aportat per la AEAT desenvoluparà els seus treballs a Madrid, sense perjudici que es desplace a la ciutat de València en els moments en què s'estime convenient per ambdues parts.
  
Sisena. Director del projecte
  
El director del projecte serà un funcionari de la Generalitat Valenciana, amb experiència demostrada en la direcció de projectes informàtics, i les seues funcions i responsabilitats seran les següents:
  
- Dirigir, supervisar i coordinar la realització i el desenvolupament dels treballs.
  
- Aprovar el programa de realització de treballs.
  
- Vetlar pel nivell de qualitat dels treballs.
  
- Decidir sobre les modificacions tècniques proposades per l'equip tècnic del projecte.
  
- Assegurar el seguiment del programa de realització dels treballs.
  
En el desenvolupament d'aquestes funcions, el director del projecte serà assessorat pel codirector del projecte.
  
Setena. Grup d'usuaris experts
  
El Grup d'usuaris experts estarà format per representants dels usuaris potencials del sistema i la seua missió serà la d'aportar a l'equip tècnic el coneixement profund de les funcions que ha de realitzar el sistema a adaptar.
  
Vuitena. Grup de Qualitat
  
El Grup de Qualitat estarà constituït per un representant de la Conselleria d'Economia, Hisenda i Administració Pública i un altre del Departament d'Informàtica Tributària de la AEAT.
  
El Grup de Qualitat tindrà per missió vetlar per la qualitat dels treballs desenvolupats per l'equip de desenvolupament del projecte, per això els seus membres hauran de posseir coneixements de medotodologies de desenvolupament i del Pla General de Qualitat d'Equips Lògics, que haurà de regir les tasques de control de qualitat.
  
Novena. Comité de Seguiment
  
El Comité de Seguiment estarà format per:
  
- El director del Departament d'Informàtica Tributària de l'Agència Estatal d'Administració Tributària.
  
- El sotssecretari per a la Modernització de les Administracions Públiques de la Conselleria d'Economia, Hisenda i Administració Pública.
  
- El director del projecte.
  
- El coordinador d'usuaris.
  
- El codirector del projecte.
  
- El consultor tributari.
  
La missió del Comité de Seguiment serà la superior direcció i control dels treballs desenvolupats en compliment del present conveni, a fi que es realitzen d'acord amb allò estipulat.
  
El Comité de Seguiment informarà als superiors òrgans de l'Agència Estatal d'Administració Tributària i la Generalitat Valenciana sobre el desenvolupament dels treballs indicats, i els elevarà totes aquelles propostes que estime oportunes.
  
Deu. Duració del conveni
  
Una vegada conclòs el període previst en la clàusula cinquena, el present conveni mantindrà la vigència fins al total acabament i la AEAT mantindrà la supervisió del projecte fins a la implantació total dels mòduls.
  
Onze. Denúncia del conveni
  
L'Agència Estatal d'Administració Tributària i la Generalitat Valenciana podran denunciar el present conveni amb una antelació d'un mes. Els mòduls i les aplicacions que hagen estat adaptats i implantats fins al moment de la denúncia quedaran en propietat de cadascun dels firmants del conveni.
  
Dotze. Solució de conflictes
  
Les controvèrsies que puguen sorgir en la interpretació i compliment del present conveni seran resoltes pel Comité de Conflictes, per unanimitat.
  
Aquest Comité estarà format per:
  
- El director del Departament d'Informàtica Tributària de la AEAT.
  
- El sotssecretari per a la Modernització de les Administracions Públiques de la Conselleria d'Economia, Hisenda i Administració Pública.
  
- El director del Servei Jurídic de la AEAT.
  
- Un lletrat dels Serveis Jurídics de la Generalitat.
  
Les qüestions litigioses que puguen sorgir en la interpretació i compliment del present conveni seran de coneixement i competència de la Sala Contenciosa Administrativa del Tribunal Suprem.
  
Tretze. Propietat intel·lectual i cessió dels treballs
  
El sistema integrat de gestió d'ingressos que resulte del compliment del present conveni serà de propietat compartida per l'Agència Estatal d'Administració Tributària i la Generalitat Valenciana. Qualsevol utilització del sistema indicat haurà de comptar amb l'aprovació conjunta de les dues administracions titulars.
  
No obstant això, l'Agència Estatal d'Administració Tributària podrà disposar del sistema integrat de gestió d'ingressos adaptat i implantat, tant de la documentació generada com del mateix aplicatiu, per a implantar-lo totalment o parcialment en qualsevol altra comunitat autònoma, quan així ho estime convenient, especificant sempre la seua procedència i comunicant-ho a la Generalitat.
  
I en prova de conformitat, firmen el present document per duplicat en el lloc i en la data al principi assenyalats.
  
Per la AEAT,
  
Juan Costa Climent
  
Per la Generalitat Valenciana,
  
José Luis Olivas Martínez